Regering soek akkommodasie vir SA’ners van ChinaZweli Mkhize, minister van gesondheid. (Foto: GCIS) Die regering is tans besig om gepaste verblyf te soek vir die 184 Suid-Afrikaners wat uit China teruggebring word. Dit is sodat dié groep onmiddellik in kwarantyn geplaas kan word. “Die regering is besig om behoorlike verblyf reg oor die land te soek. Dit sluit in hotelle, wildreservate en alle oorde op afgeleë plekke. Die proses is amper voltooi,” sê Zweli Mkhize, minister van gesondheid. Die Suid-Afrikaners sal in kwarantyn geplaas word onmiddellik ná hul aankoms in die land. Die minister het landsburgers verseker dat die gekose fasiliteit oor baie streng militêre beveiliging sal beskik. “Dit is een van die maatreëls wat ons tref om te verseker dat persone wat naby hierdie gebied woon, nie blootgestel word aan die mense in kwarantyn nie,” sê Mhize. Pres. Cyril Ramaphosa het verlede naweek aangekondig dat die regering Suid-Afrikaners uit China gaan verwyder nadat die gevreesde koronavirus (Covid-19) in Desember daar uitgebreek het. Die Suid-Afrikaanse Nasionale Weermag (SANW) het verlede week bevestig dat hy deel vorm van die proses om Suid-Afrikaners uit Wuhan te verwyder. Mediaberigte het egter beweer dat die proses vertraag word omdat geen weermaglede dit in China wil waag nie. Die weermag het nog nie op dié bewerings gereageer nie. Maroela Media het verlede week berig dat die vliegtuig reeds regstaan om die Suid-Afrikaners huis toe te bring. Mkhize het herhaal dat dié wat teruggebring word, geen teken van die virus toon nie. Twee gevalle van Covid-19 is reeds die afgelope week in Suid-Afrika aangemeld. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.